Kuntalain 11 §:n mukainen neuvottelu hallituksen esityksestä eduskunnalle laeiksi eräiden ympäristöllisten lupamenettelyjen yhteensovittamisesta ja ympäristövaikutusten arviointimenettelystä annetun lain muuttamisesta sekä eräiksi niihin liittyviksi laeiksi

**Aika** Perjantai 21.9.2018 klo 8.30 – 9.30

**Paikka** VM, Kokoushuone Nousukausi, Mariankatu 9

**Osallistujat** Neuvotteleva virkamies Katja Palonen (pj. ja siht.) ja budjettineuvos Armi Liinamaa valtiovarainministeriöstä, lainsäädäntöjohtaja Riitta Rönn ja lainsäädäntöneuvos Sari Rapinoja ympäristöministeriöstä, ympäristöpäällikkö Miira Riipinen ja lakimies Marko Nurmikolu Suomen Kuntaliitosta.

1. Neuvottelun avaus

Puheenjohtaja avasi neuvottelun todeten, että kyseessä on kuntalain 11 §:n mukainen neuvottelu hallituksen esityksestä eduskunnalle laeiksi eräiden ympäristöllisten lupamenettelyjen yhteensovittamisesta ja ympäristövaikutusten arviointimenettelystä annetun lain muuttamisesta sekä eräiksi niihin liittyviksi laeiksi.

Asiaa käsiteltiin 11.9.2019 kuntatalouden ja -hallinnon neuvottelukunnan kokouksessa, josta asia siirrettiin erillisneuvotteluun.

Neuvottelun pöytäkirja liitteineen tullaan liittämään seuraavaan kuntatalouden ja –hallinnon neuvottelukunnan kokouspöytäkirjaan.  
Neuvottelun aineistona oli ympäristöministeriön 19.9.2018 päivätty luonnos hallituksen esityksestä.

2. Hallituksen esityksen käsittely

Lainsäädäntöjohtaja Riitta Rönn ja lainsäädäntöneuvos Sari Rapinoja ympäristöministeriöstä esittelivät lyhyesti esityksen sekä kertoivat neuvottelukunnan käsittelyn jälkeen tehdyistä muutoksista.

Suomen Kuntaliitto nosti keskustelussa esille, että esityksen mukaan kunnan ympäristösuojeluviranomainen toimisi tietyissä tapauksissa yhteen sovittavana viranomaisena, mikä toisi kunnille lukuisia lisätehtäviä. Lisätehtävistä aiheutuisi kunnille lisäkustannuksia ja toisi lisäresurssitarpeita, jotka hallituksen esityksessä on arvioitu alakanttiin.

Lisäksi Suomen Kuntaliitto nosti esille, että yhden luukun menettelyn toimeenpano edellyttää sähköisen asiointijärjestelmän rakentamista ja käyttöä kunnissa. Kunnissa ainoastaan 14 %:lla on käytössä tähän tarkoitukseen soveltuva järjestelmä. Hallituksen esityksessä ei ole kustannuksia arvioitu ja niitä ei esitetä kunnille korvattavan. Kuntaliitto edellyttääkin hallitusohjelman mukaisesti, että esityksestä seuraavia uusia tehtävistä ja velvoitteista aiheutuvat kustannukset korvataan täysimääräisesti rahoitusperiaatteen mukaisesti.

Valtiovarainministeriö toi keskustelussa esiin taloudellisten vaikutusten arvioinnin ja kuntatalousvaikutusten seuraamisen sekä huomautti, että esityksessä ei edelleenkään esitetä kunnille koituvien kustannusten korvaamisesta.

3. Neuvottelun päätös

Puheenjohtaja totesi, että sähköisen järjestelmän kustannusten korvaamisen sekä henkilötyövuosien osalta neuvottelu on erimielinen.

Puheenjohtaja totesi, että kuntalain 11 §:n mukainen neuvottelu hallituksen esityksestä eduskunnalle laeiksi eräiden ympäristöllisten lupamenettelyjen yhteensovittamisesta ja ympäristövaikutusten arviointimenettelystä annetun lain muuttamisesta sekä eräiksi niihin liittyviksi laeiksi on käyty. Koska esitys on vielä arviointineuvoston käsiteltävänä, sovittiin, että esitys toimitetaan vielä ennen eduskunnalle antamista neuvottelun osapuolille tiedoksi.

Puheenjohtaja päätti neuvottelun klo 9.25.

Katja Palonen (pj.) Armi Liinamaa

Neuvotteleva virkamies Budjettineuvos

Valtiovarainministeriö Valtiovarainministeriö

Riitta Rönn Miira Riipinen

Lainsäädäntöjohtaja Ympäristöpäällikkö

Ympäristöministeriö Suomen Kuntaliitto

Sari Rapinoja Marko Nurmikolu

Lainsäädäntöneuvos Lakimies

Ympäristöministeriö Suomen Kuntaliitto